Անդրիա Մանդիչ

**Անդրիա Մանդիչ** (, ), սերբ և չեռնոգորցի քաղաքական գործիչ։ «Նոր սերբական ժողովրդավարություն» կուսակցության նախագահ 2009 թվականից: Չեռնոգորիայի սկուպշչինայի նախագահ 2023 թվականի հոկտեմբերի 30-ից։ Չեռնոգորիայի սկուպշչինայի պատգամավոր 2001-2020 թվականներին և 2022 թվականից, «Ժողովրդավարական ճակատ» խորհրդարանական խմբակցության ղեկավար մինչև 2020 թվականը։

## Կենսագրություն
Ծնունդով Շավնիկ քաղաքից։

Մանդիչի պապը կռվել է գերմանացիների դեմ, 1947 թվականին սպանվել է հատուկ ծառայությունների կողմից այն բանից հետո, երբ նրա դուստրը պատանդ է վերցվել։ 1918 թվականին Չեռնոգորիայում սերբ ժողովրդի մեծ ժողովրդական սկուպշչինայի պատվիրակ կապիտան Իլյա Մանդիչը նույնպես սպանվել է։ 

Ավարտել է Պոդգորիցայի Վելկո Վլախովիչի համալսարանի մետալուրգո-տեխնիկական ֆակուլտետը։ Հիմնադրել է առաջին մասնավոր ձեռնարկությունը, որը զբաղվում էր ալյումինե համաձուլվածքների արտադրությամբ։ 1991 թվականին մասնակցել է Հարավսլավիայի ռազմական գործողություններին։ Իր քաղաքական կարիերան սկսել է 1990 թվականին՝ անդամակցելով Ժողովրդական կուսակցությանը։ 1997 թվականին դարձել Է Սերբիայի ժողովրդական կուսակցության համահիմնադիրներից մեկը այն բանից հետո, երբ ժողովրդական կուսակցությունում տեղի է ունեցել պառակտում՝ կապված կուսակցության առաջնորդ Նովակ Կիլիբարդայի՝ իշխող սոցիալիստների դեմոկրատական կուսակցության հետ կոալիցիա կազմելու ցանկության հետ, ինչպես նաև նախագահի թեկնածու Միլո Ջուկանովիչին սատարելու մտադրության հետ։

1998-1999 թվականներին մասնակցել Է Կոսովոյի պատերազմին, ծառայել հարավսլավական բանակի 5-րդ մոտոհրաձգային բրիգադում թեթև ինքնագնաց հրետանային մարտկոցի հրամանատարի պաշտոնում։ 2000-2001 թվականներին՝ Հարավսլավիայի էկոնոմիկայի նախարարի տեղակալ։

2006 թվականին Չեռնոգորիայի անկախության հանրաքվեի ժամանակ Մանդիչը հանդես է եկել ոչ միայն Չեռնոգորիայի՝ Սերբիայի հետ միութենական պետությունից դուրս գալու դեմ, այլև ազգային փոքրամասնությունների ներկայացուցիչներին քվեարկության ընդունելու դեմ։  Հանրաքվեի արդյունքները նա ի սկզբանե չի ճանաչել՝ պնդելով, որ ալբանական փոքրամասնությունից ոչ ոք չպետք է ձայնի իրավունք ունենար նման հանրաքվեում։ 2008 թվականին մասնակցել է նախագահական ընտրություններին որպես «Սերբական ցուցակ» կուսակցության թեկնածու՝ հանդես գալով ՆԱՏՕ-ին և ԵՄ-ին անդամակցելու դեմ, ինչպես նաև խոստանալով լուծել գազի և քաղցրահամ ջրի պակասի խնդիրը և ստեղծել մարտունակ բանակ: Այնուամենայնիվ, նա հավաքել է ձայների ընդամենը 19 տոկոսը՝ զգալիորեն տանուլ տալով Ֆիլիպ Վույանովիչին, որը հաղթանակ էր ձևակերպել արդեն առաջին փուլում։

2009 թվականի հունվարի 24-ին ստեղծվեց «Նոր սերբական ժողովրդավարություն» կուսակցությունը, որի առաջնորդ դարձավ Անդրիա Մանդիչը։ Այս կուսակցության նախորդը «Սերբական ցուցակ» կոալիցիան էր։ Նույն թվականի խորհրդարանական ընտրություններում կուսակցությունը ստացել է 8 տեղ՝ հավաքելով ընտրողների ձայների 9,2%-ը, իսկ 2012 թվականի խորհրդարանական ընտրություններում հանդես է եկել Ժողովրդավարական ճակատով կոալիցիայում՝ ՝ կոալիցիան ստացել է ձայների 22,8%-ը և ստացել 20 տեղ, որից 8-ը բաժին է հասել «Նոր սերբական ժողովրդավարությանը»։ 2016 թվականի խորհրդարանական ընտրություններում Մանդիչը գլխավորել է Դեմոկրատական ճակատի կոալիցիան, որը զբաղեցրել է 2-րդ տեղը՝ ստանալով ձայների 20,32%-ը և 18 տեղ սկուպշչինայում՝ դրանցից 8-ը կրկին բաժին է հասել «Նոր սերբական ժողովրդավարությանը»:

Մանդիչը դատապարտել է Չեռնոգորիայի կողմից Ռուսաստանի դեմ պատժամիջոցների սահմանումը՝ խոստանալով հասնել դրանց լիակատար չեղարկման խորհրդարանական ընտրություններում իր կուսակցության կամ կոալիցիայի հաղթանակի դեպքում:

2017 թվականի փետրվարի 15-ին Մանդիչը զրկվել էր խորհրդարանական անձեռնմխելիությունից այն բանից հետո, երբ նրա դեմ քրեական գործ էր հարուցվել մեկ տարի առաջ պետական հեղաշրջման փորձին հնարավոր մասնակցության փաստով։ 2017 թվականի հունիսի 8-ին Պոդգորիցայի Բարձր դատարանը նրան և ևս 13 քաղաքացիների (այդ թվում՝ պատգամավոր Միլան Կնեժևիչին) մեղադրանք առաջադրեց պետական հեղաշրջում և ահաբեկչություններ նախապատրաստելու համար։ 2021 թվականի փետրվարին Չեռնոգորիայի դատարանը չեղարկել է առաջին ատյանի որոշումը։ Մանդիչը և ևս մի քանի պատգամավորներ, որոնք դեմ էին «կրոնի և համոզմունքների ազատության և կրոնական համայնքների իրավական վիճակի մասին» օրենքին, ձերբակալվել են ոստիկանության կողմից բողոքի ցույցերի ժամանակ։

2020 թվականի խորհրդարանական ընտրություններում Մանդիչը վերջինն է մտել «Պանուն Չեռնոգորիայի ապագայի» ցուցակում՝ նա հավաքել է ձայների 32,55%-ը և սկուպշչինայում 27 տեղ, որից 21-ը բաժին է հասել ժողովրդավարական ճակատին, իսկ դրանից 21 տեղերից 9-ը անցել են «Նոր սերբական ժողովրդավարությանը»։ 

2023 թվականին Մանդիչը դարձել է Չեռնոգորիայի նախագահի թեկնածու Դեմոկրատական ճակատի կոալիցիայից, իրեն դիրքավորելով որպես Միլո Ջուկանովիչի արևմտամետ քաղաքական կուրսի կատաղի հակառակորդ։ Առաջին փուլում նա հավաքել է ձայների 19,32 տոկոսը՝ զբաղեցնելով միայն 3-րդ տեղը և ընտրությունների երկրորդ փուլ դուրս չի եկել։

2023 թվականի հոկտեմբերի 30-ին ընտրվել է Չեռնոգորիայի սկուպշչինայի նախագահ։

## Անձնական կյանք
Կինը՝ Սանյան, երեխաները՝ Եղիան և Միլենան:

## Պարգևներ

## Ծանոթագրություններ

Կատեգորիա:21-րդ դարի քաղաքական գործիչներ
Կատեգորիա:Չեռնոգորիայի քաղաքական գործիչներ
Կատեգորիա:Սերբիայի քաղաքական գործիչներ